stanford-oval/wikipedia huggingface dataset:
הוגוורטס
מערכת הציונים

שיטת מתן הציונים לשיעורי הבית דומה כנראה לזו שבעולם המוגלגי. עם הזמן תלמידי הוגוורטס נבחנים בבחינות קשות יותר. בחינות הבגרות נלקחות בסוף שנת הלימודים החמישית של התלמידים והן קובעות אילו קורסים מתקדמים יוכלו התלמידים לבחור בשנותיהם השישיות והשביעיות בהוגוורטס. בחינות הכשיפומטרי הן בחינות ברמה גבוהה מאוד, המקבילות לציוני אוניברסיטה (פסיכומטרי) בעולם המוגלגי, יש לעבור ציון מסוים בבחינות הבגרות על מנת לגשת לבחינות ברמת כשיפומטרי. בחינות הכשיפומטרי מתקיימות בסוף שנת הלימודים השביעית בהוגוורטס ואי אפשר לגשת אליהן שוב.
קס"מ = קוסם סטודנט מעולה (עובר, ניתן בהחלט ללמוד את המקצוע ברמת כשיפומטרי)
הל"מ = הצלחה למעלה מהמצופה (עובר, יש סבירות גבוהה ללמידת המקצוע ברמת כשיפומטרי)
ט"מ = טוב מספיק (עובר, לעיתים נדירות ניתן ללמוד את המקצוע ברמת כשיפומטרי.
ע' = עלוב (נכשל, יש ללמוד את המקצוע שוב)
ז' = זוועה (נכשל, אין עוד בחינה במקצוע)
ק' = קדחת (נכשל בחומרה. יותר מציון ק' אחד חוסם למידה ברמת כשיפומטרי בכל המקצועות)
הוגסמיד

מהתחלת השנה השלישית עד סוף לימודיהם בהוגוורטס, רשאים התלמידים לצאת סיורים בעיירה הוגסמיד, המכילה קוסמים בלבד. מקומות הבילוי הפופולריים בהוגסמיד הם פונדק שלושת המטאטאים, הדובשנרייה (חנות ממתקים) וחנות התעלולים של זונקו. בנוסף, בהוגסמיד יש חנות עטים (השרבוטיק), סניף דואר ינשופים, חנות בגדים (שמאטעגנטי), חנות לציוד קסמים (דריווש ובנגס), פונדק ראש החזיר (מנהלו של הפונדק הוא אברפורת', אחיו של דמבלדור) הצריף המצווח (ששימש מקום מסתור לרמוס לופין, ומאוחר יותר לסנדקו של הארי פוטר האסיר הנמלט סיריוס בלק) ואת בית הקפה של מאדאם פודיפוט.
הוגוורטס אקספרס

הוגוורטס אקספרס הוא שמה של הרכבת בה נוסעים תלמידי בית הספר לכישוף וקוסמות - הוגוורטס, אל בית ספרם. כדי להגיע לרכבת צריך לעבור אל הקיר בין רציפים 9 ו-10 בתחנת קינגס קרוס. הרציף נקרא 9 ושלושה רבעים.
הרכבת יוצאת מדי שנה ב-1 בספטמבר בשעה 11 בבוקר ועוברת בדרכה על גשר גלנפינן. הרכבת מגיעה עד לתחנת הוגסמיד, ומשם תלמידי בית הספר נוסעים לטירת הוגוורטס על ידי כרכרות המובלות על ידי ת'סטראלים. באופן מסורתי, תלמידי השנה הראשונה מגיעים לטירה על ידי חציית האגם השחור בעזרת סירות בהובלתו של האגריד.
ראו גם

מדיה וקבצים בנושא  בוויקישיתוף
ביאורים

↑  בשנים שמתוארות בספרים
↑  מקרה יוצא דופן הוא שבמחזה הארי פוטר והילד המקולל, באחד מצירי הזמן, סדריק דיגורי מצטרף לאוכלי המוות, אך ציר זמן זה בוטל
↑  למעשה, היה מדובר במתחזה, אוכל-מוות בשם ברטי קראוץ' הבן. ראו פירוט בערך על אוכלי-המוות.
הערות שוליים

↑  https://static.wikia.nocookie.net/harrypotter/images/8/88/Charles_Rookwood_and_Niamh_Fitzgerald_details_-_AMHL.jpg/revision/latest/scale-to-width-down/1000?cb=20230121050632
↑  ע"פ הספר The Art and Making of Hogwarts Legacy
↑  מקור הבית שלו לא מוזכר במפורש, אולם בדיוקנו שבמשרד הוא מופיע בגלימה כחולה-ברונזה מה שעשוי לרמז על מוצאו
↑  ג'יי קיי רולינג, סיפורים קצרים מהוגוורטס: כוח, פוליטיקה, ורוחות רפאים מטרידות
↑  מופיע בספר השביעי. דוגמה לכך: הטלת עונש קל מאוד על נוויל לונגבוטום, ג'יני ויזלי ולונה לאבגוד על שניסו לגנוב את חרבו של גריפינדור.
↑  ג'יי קיי רולינג, סיפורים קצרים מהוגוורטס: גבורה, מצוקה, ותחביבים מסוכנים
| --- | --- |
בקרת זהויות :  NLI: 987007291073205171  GND: 1048672344  LCCN: sh00002633  NKC: ph1022390 
גודריק גריפינדור (קלף של "הארי פוטר וחדר הסודות")
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
סלזאר סלית'רין (קלף של "הארי פוטר וחדר הסודות")
רוונה רייבנקלו (קלף של "הארי פוטר וחדר הסודות)"
הלגה הפלפאף (קלף של "הארי פוטר וחדר הסודות")
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
סוורוס סנייפ בגילום אלן ריקמן בסרט הארי פוטר ומסדר עוף החול
מינרווה מקגונגל בגילום מגי סמית
גילדרוי לוקהרט בגילום קנת בראנה
רכבת האקספרס להוגוורטס לפי הסרט
קטר (מדינה)

קַטַר (בערבית: قطر, בתעתיק מדויק: קַ֫טַר), הידועה בעברית בכתיב הנפוץ קטאר, היא מדינה ואמירות קטנה השוכנת בחצי אי קטן בצפון-מזרח חצי האי ערב. קטר מוקפת מרוב עבריה במפרץ הפרסי, גבולה היבשתי היחיד הוא הגבול עם ערב הסעודית השוכנת לדרומה, ומצר ים צר מפריד בינה לבין מדינת האי בחריין שבמערבה. שפתה הרשמית היא ערבית.
משפחת אאל ת'אני שולטת באמירות מאז היווסדה במאה ה-19 על ידי השייח' ג'אסם בן מוחמד אאל ת'אני. במאה ה-20 הייתה קטר מדינת חסות של האימפריה הבריטית, וב-1971 היא זכתה לעצמאות מלאה. כיום המשטר באמירות הקטרית הוא מלוכה אבסולוטית והעומד בראשה הוא האמיר תמים בן חמד אאל ת'אני. מערכת החוק בקטר נשענת על חוקי השריעה. נכון לתחילת 2017, האוכלוסייה הכללית של קטר מנתה כ-2.6 מיליון תושבים – אך רק 313,000 מתוכם אזרחים קטרים, והשאר מהגרי עבודה. בסוף שנת 2023 מנתה אוכלוסיית קטר כ-3.08 מיליון תושבים.
התוצר המקומי הגולמי לנפש בקטר הוא מן הגבוהים בעולם, והיא בעלת עתודת הגז השלישית בגודלה בעולם. כלכלת קטר מתבססת בעיקר על הפקת נפט וגז טבעי. המדינה נחשבת על ידי האומות המאוחדות לאחת המדינות הערביות המתקדמות ביותר, ויש לה כוח משמעותי בעולם הערבי – היא תמכה במספר ארגוני מורדים במהלך האביב הערבי, הן מהבחינה הכלכלית והן דרך חברת המדיה העולמית המתרחבת שלה, אל-ג'זירה. קטר היא המדינה הערבית הראשונה שזכתה לארח את גביע העולם בכדורגל ("המונדיאל"), בשנת 2022.
ביוני 2017, ערב הסעודית, בחריין, איחוד האמירויות הערביות, מצרים, ומדינות מפרץ אחרות, ניתקו את קשריהן הדיפלומטים עם קטר, בטענה כי קטר מממנת ותומכת בארגוני טרור בתחומיה ובשאר העולם, ואף משפיעה על עניינים פוליטיים פנימיים במדינות השכנות לה, ואף מעבר לכך. האשמות אלו גרמו למשבר הדיפלומטי הקטרי ב-2017. אולם בחלוף כשלוש שנים וחצי, ב-5 בינואר 2021, המדינות המחרימות סעודיה, מצרים, איחוד האמירויות ובחריין – הכריזו על ביטולו של החרם מצדן על קטר.
הדת הרשמית של קטר היא האסלאם (כשאזרחיה הם בעיקר בני הזרם הסוני-סלפי, הווהאביה), היא אף מדינה-חברה בארגון לשיתוף פעולה אסלאמי, וכן גם בליגה הערבית.
היסטוריה

בקטר נמצאו שרידים ארכאולוגיים של תרבויות עתיקות טרם המצאת הכתב, ושרידי סחר עם התרבות הבבלית הקדומה. בין היתר נמצאו כשלושה מיליון שרידי שבלולים מעוכים לצורך תעשיית הארגמן של ממלכת הכשים. במקורות הערביים מוזכרת קטר רק מן המאה התשיעית. הנמל שימש מרכז חשוב בסחר הפנינים והסחורות בין פרס להודו ולעולם המערבי, ועד המאה ה-18 שימש גם נמל מוצא לשודדי ים.
במאה ה-19 נתפסה קטר על ידי שבט הנוודים בית ת'אני, שבא מתוך חצי האי ערב, וכבש את קטר. צאצאי שבט זה הם השליטים כיום במדינה.
האימפריה העות'מאנית השתלטה על אזור זה ב-1872 ונטשה אותו בתחילת מלחמת העולם הראשונה, אך השפעה בריטית הייתה קיימת בו החל מהמאה ה-19, כשבריטניה השתתפה במלחמה נגד השוד הימי לכל אורך המפרץ הפרסי. עם התעוררות העניין בנפט שנמצא באזור החל משנות ה-30 של המאה ה-20 בריטניה הפכה את הנסיכות לשטח חסות, עד הכרזתה כעצמאית בשנת 1971.
פוליטיקה

מאז הכרזת העצמאות בשנת 1971 מחזיקה משפחת ת'אני (آل ثاني) בשלטון במדינה – בראש המדינה עומד האמיר בן משפחת ת'אני.
מבחינה פוליטית, קטר נמצאת בתהליך של התפתחות מחברה מסורתית למדינת רווחה מודרנית. על מנת לעמוד בדרישות קדמה חברתיות וכלכליות, כוננו השלטונות משרדים ממשלתיים.
החוק הבסיסי בקטר (1970) מיסד מנהגים מקומיים, ששורשיהם במסורת הווהאבית (الوهابية) השמרנית של קטר, והעניק לאמיר סמכות עליונה. מסורות נוספות שמשפיעות על תפקידו של האמיר כוללות התייעצות בקבלת החלטות, שלטון מתוך קונצנזוס והזכות הנתונה לאזרחים לפנות באופן ישיר אל האמיר. האמיר אינו כפוף באופן ישיר לאיש, אך אסור לו להפר את השריעה (החוק האסלאמי) והלכה למעשה הוא חייב להביא בחשבון את דעותיהם של נכבדים מרכזיים ושל הממסד הדתי. המועצה המייעצת, שהיא גוף ממונה העוזר לאמיר בקביעת מדיניות, מיסדה את מעמדן של קבוצות השפעה אלו.
עד 2021 בקטר לא היו נהוגות בחירות, וחל איסור להקים מפלגות פוליטיות. דו"ח "חירות בעולם" משנת 2016 (Freedom in the World 2016) מציין את קטר כ"בלתי חופשית", ובדירוג 1–7 (1 החופשי ביותר) מעניק למדינה ציון 6 על זכויות פוליטיות ו-5 על חירויות אזרחיות.
בשנת 2021, אזרחי הנסיכות בחרו לראשונה 30 מתוך 45 חברי מועצת השורא, כשהיתר ימונו ישירות על ידי האמיר. אלפים היו מנועים מלהצביע ולא הותרה פעילות מפלגתית. למועצה יש סמכות חקיקתית והיא אחראית על אישור המדיניות הכללית ועל התקציב, אולם אין לה שליטה על הגופים מקבלי ההחלטות בתחום ההגנה, הביטחון, הכלכלה וההשקעות במדינה העשירה.
ב-5 בנובמבר 2024, התקיים משאל עם בקטאר על חיזוק תפקידו של האמיר, וביטול הבחירות למועצת השורא - האספה המייעצת לנשיא, כך שהאמיר ימנה את חברי המועצה, משרד הפנים במדינה הודיע כי משאל העם עבר עם 90.6% בעד, אחוז ההצבעה עמד על 84%.
זרם המהגרים הערבים אל המדינה הביא למדינה דעות, המעמידות בסימן שאלה את עקרונות החברה המסורתית הקטרית, אך עד כה לא נוצרו אתגרים רציניים לשלטונה של משפחת ת'אני.
ב-27 ביוני 1995 הדיח סגן השליט, שייח' חמד בן ח'ליפה אאל ת'אני, את אביו האמיר ח'ליפה בן חמד בהפיכה ללא שפיכות דמים. האמיר חמד ואביו התפייסו ב-1996. ההפיכה הובילה להרחבת חופש העיתונות, ותחנת הטלוויזיה אל-ג'זירה שבסיסה בקטר צברה מוניטין ייחודי כמקור חדשות חופשי ויחסית בלתי מצונזר בארצות ערב.
ב-25 ביוני 2013, בנאום טלוויזיוני, העביר האמיר חמד בן ח'ליפה אאל ת'אני בן ה-61 את השלטון לבנו הרביעי תמים בן חמד אאל ת'אני בן ה-33. העברת השלטון עברה בשלום, וזכתה לברכתם של בני משפחת השלטון.
ביוני 2017 הודיעו מצרים, סעודיה, בחריין, איחוד האמירויות, תימן, לוב וקומורו על ניתוק הקשרים הדיפלומטיים עם קטר בעקבות תמיכתה באיראן ובארגוני טרור. כאות הזדהות עם מדינות אלה, גם ניז'ר החזירה את שגרירה מקטר.
כעבור מספר ימים גיבשו מדינות ערב מסמך בן 13 סעיפים ובו נכללו דרישות מקטר על מנת שיופסק החרם כנגדה. המסמך הוצג על ידי כווית המתווכת בין הצדדים. חלק מהדרישות כללו את סגירת הבסיס הצבאי הטורקי שבקטר, ניתוק הקשרים עם חזבאללה, הפסקת פעילותה של רשת אל-ג'זירה ואף צמצום הקשרים הדיפלומטיים עם איראן. למרות זאת, קטר לא נענתה לדרישות ואף חיזקה את קשריה עם איראן.
לאחר יותר משלוש שנים, ב-5 בינואר 2021, תם החרם שהטילו סעודיה, מצרים, איחוד האמירויות ובחריין על קטר.
יחסים עם ישראל

הקשר הראשון בין המדינות החל בשנת 1996, כאשר ישראל פתחה לראשונה נציגות כלכלית קבועה בדוחה. זמן קצר לאחר מכן ביקר ראש הממשלה שמעון פרס בקטר.
במשך השנים ביקרו בקטר אישים ישראלים בכירים מספר פעמים.
בתחילת שנת 2009, בעקבות מבצע עופרת יצוקה, הורתה קטר לראש הנציגות הישראלית בדוחה לעזוב את המדינה וניתקה את קשריה הכלכליים עם ישראל. עם זאת, במהלך אוגוסט 2009 הכריזה קטר כי תהיה מוכנה לחדש את המגעים עם ישראל, בתנאי שתוקפא הבנייה בהתנחלויות.
במשך השנים ביקרו בקטר ספורטאים ישראלים, ביניהם הטניסאית שחר פאר והשחיינית עמית עברי. בעיתונות העולמית פורסם שהמדינות מנהלות שיתוף פעולה ביטחוני.
במהלך מונדיאל 2022 אפשרה קטר לאזרחים ישראלים המחזיקים בכרטיס כניסה למשחק מונדיאל לבקר בשטחה. זו הפעם הראשונה שהתקיימו טיסות ישירות בין תל אביב לבין דוחה.
על אף זאת שוררת עוינות בין המדינות על רקע תמיכת קטר בחמאס, שמנהיגיו מתגוררים בקטר, ועמדתה בנושא הסכסוך הישראלי-פלסטיני. בסקרים שנעשו בשנים 2020 ו-2022 בקטר ענו 87% מהמשיבים כי הם מתנגדים להכרה בישראל ולנורמליזציה ביחסים בין המדינות.
עד לשנת 2021, העבירה קטר לחמאס יותר מ-1.8 מיליארד דולר באמצעות הוועדה הקטרית לשיקום רצועת עזה.
אחד המקורות הקבועים לקריקטורות האנטישמיות בתקשורת הערבית היא התקשורת הקטרית, העוסקת בדמוניזציה בוטה של היהודים. קריקטורות אלו חורגות מביקורת לגיטימית על ישראל או על מדיניותה ומביעות אנטישמיות גלויה. הן מתבססות על נושאים אנטישמיים קלאסיים ומעניקות להם חיים חדשים, כולל תיאוריות קונספירציה של שליטה יהודית בעולם; עלילות דם; חיבור הציונות לנאציזם; דמוניזציה ודה-הומניזציה של ישראל ויהודים; ושימוש בדימויים יהודיים סטריאוטיפיים מימי הביניים. קריקטורות אנטישמיות הפכו לסימן היכר של עיתונים קטריים.
באוקטובר 2023, לאחר טבח שבעה באוקטובר וחטיפת מאות ישראלים לרצועת עזה, שימש ראש ממשלת קטר מוחמד בן עבד א-רחמן בן ג'אסם אאל ת'אני כמתווך העיקרי בעסקת חילופי שבויים. מאז הטבח שביצעו ארגוני הטרור הפלסטיניים מעזה, נמתחת ביקורת קשה על מדיניות שיתוף הפעולה של ישראל עם קטאר במימון החמאס.
למרות האכזבה בישראל מתפקוד קטר כמתווכת, נכון לינואר 2025, קטר עדיין לוקחת חלק בתיווך לעסקת החזרת חטופים מול חמאס.
באפריל 2024, במהלך כנס של הליגה הערבית בקהיר, אסא אל נסר, חבר במועצה המחוקקת של קטאר נשא נאום. במהלך נאומו הגדיר את היהודים כעם שקרן שאינו מקיים הבטחות והסכמים, ומשום כך לא יכון איתו שלום אלא רק מלחמה. היהודים, קבע הנציג הקטארי, הם רוצחי הנביאים. כמו כן אמר, "ה- 7 באוקטובר היה רק ההתחלה, היהודים מכירים רק הרג", "נרצח את היהודים, לא יהיה שלום ולא משא ומתן עם הישות הציונית כי המנטליות שלהם מכירה רק דבר אחד, הרג".
בנובמבר 2024 נחשפה פרשת הקשר בין לשכת נתניהו לממשלת קטר, במסגרתה עסקו יועצי ראש הממשלה בנימין נתניהו בקידום אינטרסים של ממשלת קטר בישראל בעבור תשלום. ב-15 בפברואר 2025 הודיע שירות הביטחון הכללי שהוא בודק את מעורבות קטר בלשכת ראש הממשלה.
יחסים עם ישראל > אנטישמיות

ב-2020 דוח של מכון מחקר בין-לאומי חשף את תוכנית הלימודים האנטישמית שעליה מתחנך הדור הצעיר בקטר. ב-2024 הציג מכון ממרי דוח לפיו בקטאר מחנכים את הדור הצעיר בין השאר באמצעות מפות של ארץ ישראל בהן מוצגות ערים כמו יפו וחיפה כערים פלסטיניות, מבלי שום אזכור של קיומה של מדינת ישראל.
כלכלה

כלכלת קטר מבוססת בעיקר על נפט, שנתגלה בה בשנת 1939, ועל גז טבעי. בשל העושר הרב המופק מהנפט, לצד האוכלוסייה המצומצמת, התמ"ג לנפש בה הוא במקום השני בעולם, ועומד על 92,536 דולר לנפש (2012). הממשלה עושה מאמצים לפתח ענפי כלכלה נוספים, כגון תעשייה, תיירות, שירותים ובנקאות.
שיעור האינפלציה בקטר כ-2.3%, ושיעור האבטלה כ־2.7%. חובה החיצוני של קטר הוא 17.5 מיליארד דולרים.
כוח העבודה שלה עומד על כ־140,000 איש. התעשייה מתמקדת בעיקר בייצור נפט גולמי וזיקוקו, דשן, חומרים פטרוכימיים (הקשורים לנפט), פלדה ומלט. במדינה עוברים 400 קילומטרים של צינורות להובלת גז טבעי המופעלים על ידי קטרגז, ועוד 235 קילומטרים של צינורות להובלת נפט גולמי. שיעור הצמיחה בתעשייה של קטר עומד על כ-10%.
במדינה כ-1,230 ק"מ של כבישים, מהם 1,107 ק"מ סלולים. נמלים מצויים בערים דוחה ואום סעיד ובאי חלול. בקטר יש ארבעה נמלי תעופה, לשניים מהם מסלולי המראה סלולים שאורכם מעל 3 ק"מ.
בשנת 2005 הוקמה קרן "QIA" במטרה לבסס את כלכלת קטר על ידי התרחבות לתחומי השקעות שונים, כולל רכישות נכסים וחברות בעיקר במדינות זרות. מאז שהוקמה החלה הקרן במסע רכישות והיא גדלה בקצב מהיר.
קטר תורמת לאוניברסיטאות בארצות הברית ובאירופה באופן בלתי מדווח. המכון לחקר האנטישמיות המליץ לכנס שימועים ציבוריים בקונגרס של ארצות הברית על מנת לבחון את השפעת התרומות על תוכניות הלימודים, המלגות והשיח באוניברסיטאות.
צבא וביטחון

הכוחות המזוינים של קטר נוסדו בשנת 1971, וכוללים 11,800 חיילים – 8,500 בזרוע היבשה, 1,800 בצי ו-1,500 בחיל האוויר.
גאוגרפיה

קטר היא אמירות במזרח התיכון, הנמצאת ממזרח לערב הסעודית, וגובלת במפרץ הפרסי ובמפרץ בחריין.
קטר משתרעת על פני שטח של כ-11,437 קילומטרים רבועים, הכל אדמה, ללא מים בתוך המדינה. קו הגבול שלה עם ערב הסעודית (הגבול היבשתי היחיד של המדינה) הוא באורך 60 קילומטרים, ואורך קו החוף הוא כ-563 קילומטרים. במסגרת הסכסוך ב-2017 דווח כי סעודיה שוקלת לחפור את תעלת סלווא לאורך הגבול המשותף ובכך להפוך את קטר לאי.
פני הקרקע הם בעיקר שטוחים ובלתי פורים, ומכוסים בחול וחצץ. האקלים בעיקר מדברי, חם ויבש, ולח ולוהט בקיץ. המשאבים הטבעיים של קטר הם נפט, גז טבעי ודגים.
אין כמעט שימוש בעיבוד האדמה בקטר, ואדמות השלחין שם משתרעות על פני כ-80 קילומטרים רבועים. שוררות בה תמיד סכנות עקב ערפל, סופות חול ואבק.
גאוגרפיה > נתונים מספריים נוספים

קו החוף: 563 קילומטרים
אקלים: בעיקר מדבר; חם ויבש; לח ולוהט בקיץ
פני הקרקע: בעיקר שטוח ועקר (חסר פוריות של צמחים), מכוסה ברובו מדבר, ומכוסה גם בחול ובחצץ
קיצוניות גובה :
הנקודה הנמוכה ביותר – המפרץ הפרסי, 0 מטרים
הנקודה הגבוהה ביותר – קוריאן אבו אל באול, 103 מטרים
משאבים טבעיים: נפט, גז טבעי ודגים
שימוש אדמה :
אדמה ראויה לעיבוד: 1%
אדמה בעלת יבול תמידי: 0%
שדה מרעה תמידי: 5%
יערות: 0%
אחרים: 95%
סכנות תמידיות: ערפל, סופות חול ואבק
סביבה – מים: מקורות מים מתוקים מצומצמים; חסרים מים הראויים לשתייה; התלות במים מתוקים דרך התפלה גדלה ומתגברת.
דמוגרפיה

הרישום הדמוגרפי הראשון התרחש בשנת 1892 בידי המושלים העות'מאניים ששלטו באזור.
כמות התושבים משתנה מעונה לעונה, שכן האוכלוסייה מבוססת במידה רבה על מהגרי עבודה. בתחילת שנת 2023, אוכלוסיית קטר מנתה 3 מיליון נפש, מתוכם 313 אלף אזרחים קטרים (12%) ו-2.3 מיליון היו תושבים מן החוץ. הזרים הלא-ערבים מהווים את הרוב המכריע של אוכלוסיית קטר; ההודים הם הקהילה הגדולה ביותר, אשר מנתה 650,000 בשנת 2017. לאחר מכן ישנם כ-350,000 נפאלים, 280,000 בנגלדשים, 260,000 פיליפינים, 200,000 מצרים, 145,000 סרי-לנקים ו-125,000 פקיסטנים.
תוחלת החיים הממוצעת היא 82.37 שנים: 77.7 לגבר ו-82 לאישה. קצב הריבוי הטבעי עומד על 1.04% לשנה, כאשר שיעור הפריון עומד על 1.9 צאצאים לאישה.
דמוגרפיה > דת ושפה

האסלאם הוא הדת הדומיננטית בקטר, עם כ-67.7% מאמינים. מרבית המוסלמים שייכים לזרם הווהאבי-סלפי (סונים). 20% מהמוסלמים הם שיעים. דתות אחרות הן נצרות (13.8%), הינדואיזם (13.8%), ובודהיזם (3.1%). ה-1.6% הנותרים אינם דתיים או משתייכים לדתות אחרות.
החוקה בקטר מבוססת ונחקקת בעיקר על-פי הדין האיסלאמי, השריעה.
הנוצרים הם עובדים זרים, אך פעילות מיסיונרית נוצרית אסורה.
השפה הרשמית במדינה היא ערבית. אנגלית משמשת לרוב כשפה שנייה וכלינגואה פרנקה. קיומם של עובדים זרים רבים מאסיה הוביל לשימוש גם בשפות אסייתיות רבות כגון: אורדו, טמילית, בנגלית, הינדית, פשטו, נפאלית, טאגאלוג, אינדונזית, מלאיאלאם וטלוגו.
ראו גם

קטר איירווייז
איחוד האמירויות הערביות
יחסי החוץ של קטר
ביאורים

↑  הגיית השם בערבית: קַטַר במלעיל – ההטעמה בהברה הראשונה.
ספיידרמן בקולנוע

שלושת השחקנים של ספיידרמן בגרסאותיו הקולנועיות, במחווה למם האינטרנטי ״ספיידרמן מצביע״ (Spider-man pointing), בתמונת קידום לבלו-ריי של הסרט ״ספיידרמן: אין דרך הביתה״ (2021), בו הופיעו שלושתם. מימין לשמאל: טובי מגווייר (2002–2007), אנדרו גארפילד (2012–2014) וטום הולנד (2016–היום)
ספיידרמן, דמות קומיקס של גיבור על שנוצרה על ידי סטן לי וסטיב דיטקו ושהופיעה בחוברות קומיקס בהוצאת מארוול קומיקס, הופיעה בעשרה סרטי לייב אקשן מאז שהופיעה לראשונה בשנת 1962.
בשנת 1999, הזכויות הקולנועיות על ספיידרמן נרכשו על ידי סרטי סוני לאחר שהיו בקיפאון למשך כמעט 25 שנה, מאז צאתו של סרט לייב אקשן ראשון של ספיידרמן בשנת 1977. סוני רכשה ממטרו גולדווין מאייר את התסריטים הקודמים שפותחו בידי קנון גרופ, סרטי קרולקו וניו קנון. בנוסף, האולפנים שכרו את התסריטאי דייוויד קפ שיעבוד על שכתוב תסריטו של ג'יימס קמרון. הבמאי סם ריימי נבחר על פני הבמאים רולנד אמריך, טים ברטון, כריס קולומבוס ודייוויד פינצ'ר לביים את הסרט בתחילת שנת 2000. בסדרת הסרטים של ריימי – הכוללת את הסרטים "ספיידרמן" (2002), "ספיידרמן 2" (2004) ו"ספיידרמן 3" (2007) – מככבים אנסמבל של שחקנים כדוגמת טובי מגווייר, קירסטן דנסט, ג'יימס פרנקו, רוזמרי האריס, קליף רוברטסון, ג'יי קיי סימונס, וילם דפו, אלפרד מולינה, תומאס היידן צ'רץ, טופר גרייס, ברייס דאלאס הווארד וג'יימס קרומוול.
סם ריימי התכוון להמשיך את סדרת ספיידרמן שלו, אולם בעקבות חילוקי דעות שהתגלעו בינו לבין אולפני הסרטים וכן חוסר שביעות רצונו מהסרט השלישי, הוא עזב את הפרויקט והוחלט לאתחל מחדש את סרטי הסדרה עם במאי ושחקנים חדשים. בשנת 2012 יצא הסרט "ספיידרמן המופלא" – הראשון בסדרת הסרטים השנייה, בבימויו של מארק וב ובכיכובם של אנדרו גארפילד, אמה סטון, סאלי פילד, מרטין שין, דיין דיהן, פליסיטי ג'ונס, כריס קופר, ריס איוואנס, ג'יימי פוקס, פול ג'יאמטי ודניס לירי. בשנת 2014 יצא סרט ההמשך – "ספיידרמן המופלא 2"
זיכיון הסרטים מדורג במקום השישי ברשימת הזיכיונות שוברי הקופות הגדולים בכל הזמנים, לפי Box Office Mojo.
בפברואר 2015, אולפני מארוול הודיעו שספיידרמן ייקח חלק ביקום הקולנועי של מארוול, עם סרט סולו שמתוכנן לשנת 2017. כחודש לאחר מכן אושר שדמותו תופיע ב"קפטן אמריקה: מלחמת אזרחים". בשנת 2017 יצא סרט הקולנוע "ספיידרמן: השיבה הביתה" בבימויו של ג'ון וואטס ובכיכובו של טום הולנד כספיידרמן
ובשנת 2018 יצא הסרט: ספיידרמן: ממד העכביש. בשנת 2019 יצא הסרט ספיידרמן: רחוק מהבית. בשנת 2021 יצא הסרט ספיידרמן: אין דרך הביתה. בשנת 2023 יצא הסרט: "ספיידרמן: ברחבי ממדי העכביש".
סרטי סם ריימי > ספיידרמן (2002)

הסרט הראשון בסדרת ספיידרמן של סם ריימי יצא לאקרנים ב-3 במאי 2002, לאחר שצילומי הסרט נערכו בערים ניו יורק ולוס אנג'לס בין 8 בינואר ל-30 ביוני 2001. עם צאתו, הסרט זכה להצלחה קופתית מרשימה עם סכום הכנסות של כ-821 מיליון דולר לעומת תקציב הפקה של כ-140 מיליון דולר. סרט זה היה הראשון בתקופתו שעבר את רף מאה מיליון הדולרים להכנסות בסוף השבוע הראשון להקרנתו. הוא היה מועמד לפרס אוסקר בקטגוריות האפקטים המיוחדים ועיבוד הסאונד, לפרס הוגו על העיבוד הדרמטי הטוב ביותר וכן לפרס באפט"א על האפקטים המיוחדים.
הסרט מביא את מעלליו של פיטר פארקר (מגולם על ידי טובי מגווייר), תלמיד תיכון יתום מאב ומאם, אשר מנסה להשיג את תשומת לבה של שכנתו מרי ג'יין ווטסון (מגולמת על ידי קירסטן דנסט). בזמן טיול כיתת המדעים, פיטר ננשך בידי עכביש-על מהונדס גנטית. כתוצאה מכך, פיטר מפתח כוחות על-אנושיים, ביניהם כוח ומהירות מוגברים וכן היכולת לטפס על קירות ולייצר קורי עכביש. אחרי שדודו האהוב בן (מגולם על ידי קליף רוברטסון) נרצח – רצח שאותו פיטר יכול היה למנוע בקלות – הנער מבין שעליו להשתמש בכוחותיו החדשים כדי להגן על העיר ניו יורק. בינתיים, התעשיין האמיד נורמן אוסבורן (מגולם על ידי וילם דפו) ואביו של חברו הטוב של פיטר הארי אוסבורן (מגולם על ידי ג'יימס פרנקו) מזריק לעצמו נסיוב נסיוני לשיפור יכולות אשר גורם להתפתחותה של אישיות פסיכוטית ורצחנית. הוא עוטה על עצמו חליפת קרב צבאית והופך לגובלין הירוק השדוני, שמטיל את חתתו על העיר. פיטר כספיידרמן צריך ללחום בגובלין הירוק ולנסות להביע את רגשותיו האמיתיים כלפי מרי ג'יין.
סרטי סם ריימי > ספיידרמן 2 (2004)

סרט ההמשך יצא לאקרנים ב-30 ביוני 2004, לאחר שצילומי הסרט נערכו בערים שיקגו ולוס אנג'לס בין אפריל לדצמבר 2003. הסרט זכה לביקורות משבחות, ונחשב לסרט הקומיקס הטוב ביותר עם הכנסות של למעלה מ-800 מיליון דולר. הוא זכה בפרס אוסקר בקטגוריית האפקטים המיוחדים וחמישה פרסי סאטורן בקטגוריות סרט הפנטזיה הטוב ביותר, הבמאי, השחקן הראשי, הכתיבה והאפקטים המיוחדים.
שנתיים לאחר מאורעות הסרט הראשון, פיטר פארקר נאבק לשמור על איזון בין חייו כגיבור-על לבין חייו הפרטיים. מרי ג'יין כעת מאורסת לבנו של ג'יימסון, וחברו הטוב הארי אוסבורן נשבע לנקום בספיידרמן על מות אביו. כל אותם מתחים שבחייו הכפולים של פיטר גורמים לכוחותיו להיחלש, והוא חוזה בעלייתו של איום חדש בדמותו של דוקטור אוקטופוס – מדען מטורף בשם אוטו אוקטביוס (מגולם על ידי אלפרד מולינה) בעל ארבע זרועות מכניות המחוברות לעמוד השדרה שלו. אוקטביוס מחפש לשחזר ניסוי מדעי מסוכן של היתוך גרעיני שיכול להשמיד את ניו יורק, ויוצא למסע הרס ברחבי העיר. פיטר חייב להגיע להחלטה בין חיים רגילים להם הוא משתוקק לבין האחריות המוטלת עליו להגן על ניו יורק כספיידרמן.
סרטי סם ריימי > ספיידרמן 3 (2007)

הסרט יצא לאקרנים ב-16 באפריל 2007, לאחר שצילומי הסרט נערכו בערים לוס אנג'לס, קליבלנד וניו יורק בין ינואר ליולי 2006. בניגוד לשני קודמיו, הסרט קיבל ביקורת מעורבות בשל התמקדות בדמויות רבות מהקומיקס יותר מאשר בעלילה. אולם, הוא זכה להכנסות גבוהות בקופות עם סכום של כ-890 מיליון דולר, וכן היה לסרט היקר ביותר בכל הזמנים – שיא שנשבר מאוחר יותר בידי שודדי הקאריביים: סוף העולם.
מספר חודשים לאחר סוף הסרט השני בסדרה, פיטר פארקר נהנה מאור הזרקורים כספיידרמן, ומוצא איזון בין חייו כגיבור-על לבין חייו עם אהובתו מרי ג'יין ווטסון. הארי אוסבורן מחליט לבצע את נקמתו והופך לגובלין החדש כמו אביו, הגובלין הירוק. אדי ברוק (מגולם על ידי טופר גרייס), צלם עיתונות נוסף בעיתון "הדיילי ביוגל", מתחרה בפארקר ויוצא להכפיש את שמו של ספיידרמן. בינתיים, פלינט מארקו (מגולם על ידי תומאס היידן צ'רץ) הוא אסיר נמלט שנופל לתוך מאיץ חלקיקים והופך למפלצת חול משנה צורה הידועה בשם סאנדמן. הוא יוצא למסע שודים כדי לגייס כסף למען בתו החולה. פארקר מגלה שמארקו הוא האיש שאחראי למותו של הדוד בן, מה שגורם לצידו האפל להתגבר עליו. יצר הנקמה משתלט עליו סופית כאשר מופיע חומר סימביוטי חייזרי שמתאחד עמו ומביא ליצירתה של חליפת ספיידרמן חדשה ושחורה. כאשר פיטר מצליח לשחרר את עצמו מעול הסימביוט, זה האחרון מוצא לעצמו מארח חדש – אדי ברוק, שהופך ליצור ונום.
סרטי מארק וב > ספיידרמן המופלא (2012)

הסרט החדש יצא לאקרנים ב-30 ביוני 2012, לאחר שצילומי הסרט נערכו בלוס אנג'לס וניו יורק בין דצמבר 2010 לאפריל 2011. עם תסריט מחוספס ועכשווי שהושווה ל"באטמן מתחיל" של כריסטופר נולאן, הסרט הפך לשובר קופות וקיבל ביקורות חיוביות ולהכנסות של 950 מיליון דולר.
הסרט מציג מחדש את סיפור מקורו של פיטר פארקר (מגולם על ידי אנדרו גארפילד), תלמיד תיכון וחבר ללימודים של גוון סטייסי (מגולמת על ידי אמה סטון), שננשך בידי עכביש מהונדס גנטית והחל לפתח את כוחותיו. פארקר – שהתייתם בגיל צעיר וכעת גר עם דודו ודודתו – מנסה לגלות על מה אביו עבד, והדבר מוביל אותו לשותפות עם קורטיס קונורס (מגולם על ידי ריס איוואנס), מדען קטוע יד שאובססיבי לפתח נסיוב שמגדל מחדש איברים קטועים. כאשר קונורס מפוטר מעבודתו הוא מחליט להזריק את הנסיוב לעצמו אך סובל מתופעות לוואי שהופכות אותו לנבל-על בשם הלטאה.
סרטי מארק וב > ספיידרמן המופלא 2 (2014)

סרט ההמשך לסדרת הסרטים של מארק וב יצא לאקרנים ב-16 באפריל 2014, לאחר שצילומי הסרט נערכו בניו יורק בין פברואר ליוני 2013. ביקורות הסרט משבחות את הסרט על הפן הבידורי שבו והכימיה בין שני השחקנים הראשיים (אנדרו גארפילד ואמה סטון), על אף הצפיפות הרבה עקב דמויות הקומיקס הרבות שבסרט.
לאחר מאורעות הסרט הקודם, פיטר אוהב להיות הגיבור האהוב ספיידרמן ונהנה מזמן איכות עם חברתו גוון. אבל הוא מגלה כי עליו להתמודד מול אויב חדש ורב עוצמה הקורא לעצמו אלקטרו (מגולם בידי ג'יימי פוקס). סרט זה נהיה לשובר קופות בדומה לקודמו זהו הסרט האחרון בסדרת סרטי ספיידרמן המופלא.
סרטי מארק וב > ששת המרושעים

אולפני סוני תכננו להפיק סרט המאחד כמה נבלי על מחוברות הקומיקס של ספיידרמן בבימויו של דרו גודארד, אך טרם נודע מעמד הפרויקט והסרט. תאריך יציאתו של הסרט תוכנן ל-11 בנובמבר 2016 והיה צפוי להתמקד בקבוצה ששת המרושעים אשר יתאחדו נגד ספיידרמן ומבין יריביו נמנים דוקטור אוקטופוס, הנשר, ריינו (שמגולם על ידי פול ג'יאמטי), מיסטריו וקרייבן הצייד שמנהיגם הוא הארי אוסבורן (שמגולם על ידי דיין דיהן) שנוטל את זהות הגובלין הירוק. תוכנן כי בסרט תהיה רמיזה לסרט הספין-אוף הבא על ונום 2017 כאשר ספיידרמן ילבש את החליפה השחורה.
בפברואר 2015 הכריזו מארוול וסוני כי ספיידרמן יהיה חלק מהיקום הקולנועי של מארוול. עקב כך סרט זה בוטל, אך נשאר בפיתוח.